**CHIDZIDZO 1 – NHANGANYAYA CHIDZIDZO 1 - NHANGANYAYA**

**CHIDZIDZO 1 NHANGANYAYA**

**Zvinangwa zveChidzidzwa** **[Nguva yeChidzidzwa: Mamineti 45-60]**

• Kunzwisisa donzvo rechidzidzo uye kuziva ari munzvimbo yekudzidzira,

• Kupa maitirwe ezvinhu: onai kuti vadzidzi vanonzwa kuchenetedzeka, kuva nechivimbo,

uye kusimudzirwa chido chekudzidza zveindaneti panharembozha nekuziva mitemo

inoenderana nayo.

• Kunzwisisa betsero yekushandisa indaneti muhupenyu hwavo.

**Chenjedzo**: Isa peji reindaneti pamichina yavanoshandisa vese rine mifananidzo yenzvimbo inozikanwa zvikuru pa*Google*. Zvinoita kuti vadzidzi vave nechido uye vanakidzwe pavanoenda paindaneti kekutanga.

Kuisa peji yeindaneti, vhura bhurauza woenda kudandemutande raunoda kuisa peji yeindaneti. Vhura pane hunhongeredzwa hwezvinowanikwa mubhurauza, mobaya pamunoda, moisa peji inobuda ipapo kuti ive peji yenyu yepaindaneti.

**Zvamunofanirwa kuva nazvo:**

Nharembozha inoenda paindaneti,

Nharembozha nhatu dzine mifananidzo inoratidza hunhurume kana hunhukadzi,

 Mifananidzo yakachekwa,

Bepa rinopiwa vadzidzi rine mazwi akakosha,

Mitemo yemaitirwe ezvinhu,

Mibairo midiki,

mabhiro, bepa, zvinonamatidza zvinhu nebhora diki.

**KUTOKONYA PFUNGWA / NHANGANYAYA YEKUPA HUNYANZVI/ ITA ZVIPOKA ZVIDIKI / BETSERO YEINDANETI, KUPA NHAREMBOZHA DZECHIZVINO-ZVINO**

**Tokonya pfungwa nezvinonakidza nemutambo**

**Nhanganyaya yemutambo**

• Tora bhora diki uise mumaoko ako, zvizivise semudzidzisi: vaudze zita rako, nhoroondo yako uye kuti sei uripo.

• Mushure mezvo, kanda bhora kune umwe wevadzidzi vako wobva wamukumbira kuti asimuke, azvizivise kuboka. Paanopedza, womuti akandire bhora kune mumwe munhu anotevera.

• Mutambo unozopera munhu wese ari muchidzidzwa ichi abata bhora uye azvizivisa kune vamwe. Kana zvadaro chiparurai chidzidzo.

**Kuparura chidzidzo**

**Tsanangurai donzvo rechidzidzwa:**

• “Tiri pano kudzidza zveindaneti yemumafoni: chinombova chii? Inoshanda sei uye mungaita zvipi nayo?”

• **Ita nhaurwa** yemitemo ichatevedzwa,

**•Tsanangura** zvamuchaita nevadzidzi muzvidzidzwa zvekupana hunyanzvi, sekuti mashandisirwe e*WhatsApp, YouTube, Google, Wikipedia* ne*Facebook* uye kuti chimwe nechimwe cheizvi chinoita basa rei,

• **Tsanangur**a “Muchadzidziswa nezve indaneti panharembozha dzinobata masaisai”,

• **Tsanangura** basa remudzidzisi: “Sevadzidzisi tiri pano kukubatsirai kudzidza uye kukupai rutsigiro”,

**• Tsanangura** “Nhasi izuva renyu. Hapana mhinduro kana mubvunzo unonzi wakanaka kana kuti wakaipa. Haisi bvunzo, tinoda kukubatsirai kuti mukwape hunyanzvi”.

**Ita mapoka madiki**

**Patsanura vadzidzi vako uchivaisa mumapoka madiki** (ane vanhu vasingapfuuri vatanhatu paboka).

Itai mutaro nepakati pekirasi, ubve wataridza nzvimbo nhatu pamutaro wacho:

Ndinofunga kuti kushandisa indaneti panharembozha yangu pari nyore.

Ndakamboshandisa indaneti panharembozha yangu asi handisati ndanyatsozwisisa zvakanaka.

Handina kumboshandisa indaneti panharembozha yangu.

**•Udza** vadzidzi vako kuti vamire panzvimbo ipi zvayo iri pamutaro pavanonzwa kusununguka nemaonero avo pavachashandisa indaneti,

• **Patsanura vadzidzi mumapoka** evanhu vasingapfuuri vatanhatu, zvichienderana nepavakamira-umwe neumwe mudzidzi ari mukirasi achashanda ari muboka,

• **Tsanangura** kuti mapoka aya achashandiswa kusvika zvidzidzwa zvese zvekukwapa hunyanzvi zvapera.

**Chenjedzo**: Zvakakosha kuti vadzidzi vave panhanho yehunyanzvi yakafanana nevamwe vese vari muboka rimwe chete, kuitira kuti vasatya uye vasununguke. Iva wakasununguka kubvisa nekuisa vadzidzi mumapoka akasiyana-siyana panotanga zvidzidzwa zvichienderana nekuti vadzidzi vanenge vasiri padanho rimwe chete rehunyanzvi muboka ravanenge vari.

**Nhanganyaya yechipoka chidiki:**

• **Udza** umwe neumwe mudzidzi kuti azvizivise zita rake/kwaanogara/nezvaanofarira.

• **Udza** vadzidzi vako kuti vanyore mazita avo pane zvipepa zvinonamira, vobva vazvinamira pazvifuva zvavo.

• **Ipa zvinotarisirwa muchidzidzo**: Bvunza kuti “vanoda kudzidza nezvei?”

•**Nyora** pabepa tarisiro dzevadzidzi kubva pazvidzidzwa zvavakatarisana nazvo, wobva wanamira pachidziro.

**Tsanangura betsero yeindaneti**

**Tsanangura kuti mudzidzisi achapota achibvunza mibvunzo uye vadzidzi vanotarisirwa kusimudza maoko kuti vapihwe mukana wokupindura**:

• “Ndiani pano akamboshandisa indaneti panharembozha?”

• “Pane angasimuka here akatiudza kuti indaneti chii?”

**Tsanangura kuti indaneti chii uye inobvepi**

**• Tsanangura** kuti: “anokuwanisai masaisai anogona kuita here kuti nharembozha yako ibate masaisai?”

**Ratidza chikwangwani cheindaneti**

• Tsanangura kuti: “indaneti inetiweki inotendera makombiyuta nedzimwe nharembozha kutumira nekugamuchira mashoko kubva pasi rese. Idura remashoko guru rekuti vanhu pasi rese vanogona kuwana mashoko, kushandisa kana kuawedzera”.

**Taridza ‘Chikwangwani chine chekuita nezve Munhu’**

Izvi zvikwangwani zvinobatsira kutsanangurira vadzidzi mabasa eindaneti yepanharembozha.

• **Tsanangura**: “Indaneti inogona kukubatsira mubhizimusi rako, kuvandudza hunyanzvi hwako, kubatana nemhuri neshamwari dzako, nemamwewo mabasa akawanda akasiyana-siyana”.

**Tsanangura betsero yeindaneti**

**Ita zvinoita kuti betsero yeindaneti ive nechekuita nehupenyu.**

**Ipa nyaya yako inoratidza kukosha kweindaneti kwauri (**mudzidzisi), shamwari nehama dzako kana kuti nharaunda yako. Imwe mienzaniso inosanganisira:

• Kubata vanhu pa*WhatsApp*-kutora nhau kubva kushamwari nemumhuri, kushambadza bhizimusi rako padandemutande, zvichingodaro.

• Kudzidza nekuvandudza hunyanzvi uye kutandadzwa pa*YouTube*, semuenzaniso: ‘maitirwe’ mavhidhiyo akaita sekuti kutamba mumhanzi kunoitwa sei, kubika kunoitwa sei kana kuti unogadzirisa sei taira rebhasikoro raponja.

• Kutsvaga zvinyorwa zvinobatsira pa*Google* zvinobatsira hupenyu hwako, chikoro, basa, bhizimusi, zvichingodaro.

**Ita kuti indaneti ive nechekuita neupenyu hwevadzidzi vako**

Taurirana nevadzidzi kuti indaneti inogona kuvabatsira sei:

• **Bvunza** “Chii chaunodzidza kuti ugone kuita paindaneti chinogona kukubatsira?” Vape zvaunofunga.

• **Bvunza** “Chii chaunonyanya kufarira kubva pazvidzidzwa uye chinokunakidza kudzidza pamusoro pacho?”

**Chenjedzo**: Batanidza zvakadzidzwa kupfurikidza nenhaurirano neizviitwa zvaiitwa panharembozha pazvidzidzwa zvakaitwa, uchidzokera panyaya yekuti indaneti inovabatsirei kana kuti ine basa rei muhupenyu hwavo. Izvi zvinobatsira kuti zvidzidzwa zvienderane neshuviro yavo uye zvivanakidze.

**Govera nharembozha dzechizvino-zvino**

**Govera nharembozha dzechizvino-zvino** (ona kuti hapana vadzidzi vanodarika vatatu panharembozha imwe):

• **Varatidze** ‘kukwenywa kunoitwa nharembozha pakudzishandisa’ (kukwenya mifananidzo pasikirini), ‘kutsvaira’ (kudhonza kamunwe kurudyi nekuruboshwe kwesikirini), ‘kukudza sikirini’ (kudhonza minwe miviri yakaparadzana pasikirini),

• **Udza** vadzidzi kuti vatore mikana yekubata nharembozha, vakurudzire kutamba nayo nekuzama kuikwenya, kuitsvaira uye kukudza sikirini,

• **Kumbira** vadzidzi kuti ‘vatsvaire nemunwe’ mifananidzo iri pasikirini vagoona zvinoitika**.**

**Chenjedzo**: Onesa vadzidzi vasina kugadzikana nekushandisa nharembozha yechizvino-zvino kana kuti vasati vajaira nharembozha kuti pane chinotora mifananidzo panharembozha uyewo vakurudzire kutora mifananidzo nenharembozha. Izvi zvinogona kubatsira kuti vanakidzwe uye kugadzikana nekutsvaira nharembozha.

**Kumbira vadzidzi vako kuti vatorane mifananidzo vari mumapoka (Boka richizvitora) nenharembozha.**

• **Kumbira** vadzidzi kuti varatidze murairidzi nevamwe vadzidzi mifananidzo yavanenge vatora.

**Tauriranai nevadzidzi venyu, muonesane kuti chavaziva chii panharembozha?**

• **Bvunza** “inotaridza hupenyu webhatiri papi?”

• **Bvunza** “inoratidza kubata masiginari papi?”

**Tauriranai nevadzidzi vako kuti sei ichinzi nharembozha ‘yechizvino-zvino’?**

• **Bvunza** “Chii chinoita kuti inzi ‘yechizvino-zvino’?”

**Chenjedzo**: Ipa vadzidzi vako nguva yakaringana zvinoenderana nezvavanoda kudzidza uye nguva yekugadzikana pakushandisa nharembozha.

**Zviitwa: Tamba ‘Mutambo wekutsvaga chimufananidzo’**

• **Simudza** chimufananidzo chenharembozha chimwe chete panguva.

• **Bvunza** “Ichi chiri papi panharembozha uye chii?”

• **Tsanangurir**a vadzidzi vako kuti chimwe nechimwe chimufananidzo chii, kana vachida rubatsiro**.**

• **Ipa mibairo midiki** (semuenzaniso zvihwitsi) paminduro dzose dzakanaka uye namira mifananidzo pachidziro, pavanenge vapedza kudzidza, kuitira kubatsira vadzidzi kurangarira.

**Zviitwa: Pindai paindaneti**

• **kumbira** vadzidzi vako kuti vatsvage mifananidzo yebhora pasikirini yenharembozha nekutsvaira pairi (indaneti inovhura dandemutande raunoda kana waisa gadziridzo yacho – ona zvakawanda kubva papfupiso yenhanganyaya papeji 12). Onai kuti nharembozha dzakasiyasiyana dzinogona kuva nemabhurauza akasiyanawo (onai pazasi),

• **Tsanangura** “mose mava paindaneti parizvino. Ndokupfava kwazvaikaita uku, Makorokoto!”,

• **Ipa vadzidzi vako nguva yakawanda** yekudzidza nekutaurirana zvavanoona**.**

**Chenjedzo**: Pane mhando dzakasiyana-siyana dzakawanda ‘dzemabhurauza’ anoshandiswa paindaneti. Imwe mifananidzo yakajairika ndeyakaratidzwa pazasi. Zvichienderana nenharembozha yauri kushandisa, unogona kushandisa chimwe cheizvi pachinhambo chezvakaratidzwa pamusoro.